Formația engleză de fotbal feminin Leicester City și-a concediat antrenorul, pe Willie Kirk, după ce acesta a fost acuzat că a încălcat codul de conduită al clubului, având o relaţie extraprofesională cu una dintre jucătoarele sale.
Tehnicianul scoţian în vârstă de 45 de ani a fost demis joi, după cum a anunţat clubul englez.
"În urma unui proces disciplinar intern amănunţit şi în conformitate cu obligaţiile clubului de confidenţialitate individuală, s-a stabilit că Willie a încălcat codul de conduită al echipei într-o măsură care i-a făcut poziţia nesustenabilă", a precizat Leicester City într-un comunicat.
"Stabilit şi implementat înainte de începerea sezonului curent, codul face parte din angajamentul continuu al clubului de a profesionaliza fotbalul feminin de la formarea LCFC Women în 2020, promovând o cultură bazată pe performanţă în rândul jucătoarelor, antrenorilor şi personalului tehnic", adaugă clubul englez.
După ce a trecut pe la secţiile feminine ale cluburilor Everton şi Manchester United, între altele, Willie Kirk se afla la conducerea lui Leicester City din 2022, mai întâi ca director de fotbal, iar apoi ca antrenor. Interimatul va fi asigurat de Jennifer Foster.